
Egy országos talajtérkép digitalizálása, publikálása a Georgikon Térképszerveren és felhasználása integrált talajtérkép létrehozására

Az elmúlt évtizedekben a digitális térképi adatbázisok óriási fejlődésen mentek keresztül a
világban, és a térbeli adatok feldolgozásának változatos eszköztára fejlődött ki. Ez magával
hozta az egyre részletesebb talajtani adatok iránti igényt, amelyet a meglévő talajtérképek
már nem tudnak maradéktalanul kielégíteni sem hazánkban, sem a legfejlettebb országokban.
Magyarország területére több országos talajtérkép készült. A
legrégebbi, és rajzolatában legrészletesebb talajtérkép nem állt rendelkezésre digitális
formában, ezért célul űztük ki a digitalizálását. Az első lépésben vektorizáltuk, az így előállított
polyline állományt kézi munkával tisztítottuk és javítottuk, majd poligon állománnyá
alakítottuk. Az elkészült állomány minden foltjából pontmintát vettünk az
eredeti raszterből, ezeknek a mintáknak a középértékeit használtuk az összes poligon
színének a megállapításához. A vonalkázás digitalizálását az egyenes vonalak dőlésszöge
alapján végeztük el. A módszer alkalmazása után viszonylag kevés hibát tartalmazott az
adatbázis, ezeket egy algoritmussal kiválasztottuk és egyedileg javítottuk.
A Georgikon Térképszerveren (http://map.georgikon.hu)  publikáltuk Mattyasovszky,
Görög és Stefanovits 1953-ban megjelent mezőgazdasági talajtérképének raszteres és vektoros változatát.
Egy Keszthely melletti mintaterületre (266 km2) három talajtani adatbázis,
továbbá 10x10 méter terepi pixel méretű domborzatmodell, Magyarország 1:100.000
méretarányú geológiai térképe és a CORINE 2000 felszínborítási adatbázis segítségével
egy összemetszett állományt hoztunk létre, amely több mint 50.000 poligont tartalmazott. A
kiindulási adatbázisok kategóriái együttesen közel 14.000 egyedi tulajdonság-kombinációt
eredményeztek. Kiszámítottuk egy olyan változót, amely megmutatta, hogy a tényleges
tulajdonság-kombináció előfordulás területe milyen arányban haladja meg a véletlenszerű
előfordulás esetén érvényes területet. Ennek a változónak a logaritmusa normál eloszlásúnak
bizonyult. A logaritmizált alakot használtuk arra, hogy CHAID módszerrel csoportosítsuk
az egyes tulajdonságokat. Két-, három- és négyszintű osztályozást alkalmazva 19, 45 és
76 kategóriába osztottuk a talajfoltokat, amelyek értelmezésével egy az eddigieknél sokkal
részletesebb talajtérképet sikerült létrehozni. Bebizonyosodott, hogy az 1984-es genetikus
talajtérkép a legfontosabb kategorizáló tényező, de alsóbb osztályozási szinteken minden
további adatbázis hozzájárul a végeredmény kialakításához.



